1.+Fyysinen+ympäristö+ja+materiaalien+kulutus

=Koulun fyysinen ympäristö ja materiaalien kulutus =

Koulumme arjessa kestävän kehityksen ekologiseen puoleen on keskitytty erityisesti vuodesta 2009 alkaen. Tällöin alettiin tarkemmin kiinnittää huomiota koulumme materiaalien kulutukseen. Materiaalien kulutuksen vähentämisessä yhtenä keinona on ollut opetusvälineiden uudistaminen. Vaikka opetusvälineiden uusimisen pääasiallinen tarkoitus onkin ollut opiskelijoiden oppimisen tehostaminen, ovat kaikkiin luokkiin hankitut videotykit ja osaan luokista hankitut dokumenttikamerat ja ns. älytaulut vähentäneet kalvojen ja monisteiden määrää. Niin ikään kopiokoneiden uusiminen vuonna 2009 on vähentänyt monistamista, sillä uusien laitteiden ominaisuuksiin kuuluu mahdollisuus skannata opetusmateriaaleja sähköisesti esitettävään muotoon. Skannaus oli ennen kopiokoneuudistusta varsin hidasta ja vaivalloista eikä sitä laajemmin harrastettu. Uusien monistuskoneiden myötä skannaminen on tullut helpommaksi ja myös yleisemmäksi toiminnaksi kuin aiemmin. Sähköisiä materiaaleja tarjotaan opiskelijoille tavallisen luokkatilassa tapahtuvan opetuksen ohella myös verkko-opetuksen muodossa. Verkko-oppimista tuetaan ja verkkoympäristön hyödyntämiseen kannustetaan oppiaineesta riippumatta. Merkittävä määrä koulun tiedottamista ja yhteydenpitoa kotien välillä on siirretty sähköiseen muotoon Wilma-sovelluksen käyttöönooton myötä. Myöskään opiskelijoiden jaksotulosteita ei enää jaeta paperimuodossa vaan ne on nähtävissä Wilmassa.



Yhtenä konkreettisena toimena materiaalien kulutuksen vähentämiseksi päätettiin opettajakunnassa ottaa käyttöön henkilökohtaiset monistuskoodit ja alkaa seuraamaan säännöllisesti monistusmääriä. Seurantaa tehdään nykyisin puolen vuoden jaksoissa. Työyhteisössä on ollut avointa keskustelua monistamisen ja paperinkulutuksen vähentämiseksi. Tämän myötä esimerkiksi kaksipuoleinen kopiointi ja muut tekniset keinot skannauksen lisäksi ovat tulleet laajemmin yhteisön tietoisuuteen. Aiomme lähitulevaisuudessa siirtyä kierrätyskopiopaperin käyttäjiksi, toistaiseksi näin ei ole vielä tehty.

Koulun tärkein kierrätyspiste sijaitsee ruokalan takana olevalla alueella. Sinne kerätään erikseen sekajätteen lisäksi metalli-, lasi-, paperi- ja biojäte. Opettajanhuoneeseen hankittiin 2010 metallin, lasin, biojätteen ja paperinkierrätysastiat. Tulevana haasteena on rakentaa helpommin opiskelijoiden saavutettavissa oleva kierrätyspaikka ja ohjeet kierrättämiseen. Kierrättämisestä ja materiaalitehokkuudesta on järjestetty tietoiskutyyppisiä tempauksia kuten ”turhakepäivät” tai ”kierrätystori” taiteidenyö -tapahtuman yhteydessä, mutta kiinteää ohjeistusta ei vielä ole laadittu. Koulun rikkoutuneet laitteet pyritään mahdollisuuksien mukaan korjaamaan. Käytöstä poistetut tai korjauskelvottomat materiaalit kuljetetaan Kaarinan kierrätyskeskukseen. Opiskelijakunnan toimintaan on kuulunut juoma-automaattien pullojen keräys.



Koulurakennuksessa toteutuneita viimeaikaisia muutoksia ovat olleet esimerkiksi luokkien 79, 97, 99, 109 remontoinnit. Uudistusten tarkoitus on ollut helpottaa oppimista oppituntitilassa ja huomioida paremmin kalusteiden siirrettävyys ja uudelleenjärjestelyn helppous erilaisia opetustarkoituksia vastaaviksi. Käytävien kalustusten uusiminen on lisännyt kouluviihtyvyyttä välitunneilla minkä on välillisesti toivottu vaikuttavan myös opiskelijoiden parempaan jaksamiseen oppituntien aikana. Vuoden 2010 kuluessa koko koulun ympäristöön asennetaan langaton verkko, joka parantaa opiskelijoiden verkko-opiskelumahdollisuuksia oppituntien ulkopuolella. Koulun ulkoympäristöä on niin ikään pyritty muuttamaan viihtyisämmäksi ja houkuttelevammaksi välituntien viettopaikaksi. Tähän on pyritty esimerkiksi uusilla istutuksilla, mutta työ on merkittävässä määrin vielä suunnitteluasteella. Viihtyvyyden lisäksi tavoitteena on parantaa piha-alueen turvallisuutta erityisesti henkilöautoliikennettä rajoittamalla. Koulun sisäpihan osalta on olemassa käynnissä hanke, jossa tarkoitus on muuttaa sisäpiha katetuksi, monikäyttöiseksi tilaksi (ks. Kipinä -työryhmä).